**โครงร่างหลักสูตร**

หลักสูตรวิศวกรรมศาสตรบัณฑิต สาขาวิชาวิศวกรรมโยธา (ปรับปรุง พ.ศ. 2562)

(ปรับปรุงข้อมูล 10 มกราคม 2563)

**ประวัติหลักสูตร**

หลักสูตรวิศวกรรมศาสตรบัณฑิต สาขาวิชาวิศวกรรมโยธา เปิดรับนักศึกษารุ่นแรกในปีการศึกษา 2537 มีการปรับปรุงหลักสูตรมาแล้ว 7 ครั้ง ครั้งสุดท้ายปี พ.ศ. 2562 ปรับปรุงให้สอดคล้องกับเกณฑ์ของ ABET และ TABEE และ เพื่อเพิ่มกลุ่มวิชาเลือกบังคับ ด้านความเป็นผู้ประกอบการ (Entrepreneurship) เป็นทางเลือกให้กับนักศึกษา ตามนโยบายของมหาวิทยาลัย และความต้องการของผู้ใช้บัณฑิต

**วิสัยทัศน์**

สาขาวิชาวิศวกรรมโยธา เป็นเลิศทางวิชาการวิศวกรรมโยธา ด้านการสอน วิจัย และบริการวิชาการ

**พันธกิจ**

สาขาวิชาวิศวกรรมโยธา ให้โอกาสการเรียนรู้แก่นักศึกษา จัดการศึกษาให้นักศึกษาได้ปฏิบัติ สร้างประสบการณ์และทัศนคติ ในการทำโครงการทางวิศวกรรมโยธาให้ประสบผลสำเร็จ ซึ่งต้องการการบูรณาการ ความรู้สหวิทยาการในวิศวกรรมโยธา เพื่อให้นักศึกษาสามารถแก้ปัญหาที่ซับซ้อนทางวิศวกรรมโยธาได้

**ปรัชญาการจัดการศึกษาของหลักสูตร**

ปรัชญาการจัดการศึกษาของมหาวิทยาลัยเทคโนโลยีสุรนารีที่สำคัญประการหนึ่ง คือการจัดการศึกษาเชิงบูรณาการกับการทำงาน (Work integrated learning) ในรูปแบบของสหกิจศึกษา

**ความสามารถของวิศวกรที่ต้องการในสาขาวิชาชีพวิศวกรรมโยธา**

1. เห็นภาพรวมและภาพกว้างของการทำโครงการทางวิศวกรรมโยธาให้สำเร็จ ต้องอาศัยความเชี่ยวชาญทางวิศวกรรมโยธาหลากหลายด้าน เช่น วิศวกรรมสำรวจ วิศวกรรมปฐพี วิศวกรรมโครงสร้าง วิศวกรรมแหล่งน้ำ วิศวกรรรมสาธารณูปโภค วิศวกรรมบริหารงานก่อสร้าง
2. มีความรู้ ทักษะและทัศนคติที่ดีในการทำงานเป็นทีมภายใต้จรรยาบรรณของวิศวกร ที่ทำให้โครงการทางวิศวกรรมประสบผลสำเร็จ ตั้งแต่ขั้นตอนการสำรวจ การวางแผนโครงการ การศึกษาความเหมาะสมของโครงการ การออกแบบรายละเอียด การก่อสร้าง เข้าใจวัสดุ รู้หลักปฏิบัติและการบำรุงรักษา
3. มีทักษะพื้นฐานการออกแบบส่วนต่าง ๆ ของ โครงการทางวิศวกรรมโยธา และการใช้โปรแกรมสำเร็จรูปเป็นเครื่องมือในการวางแผนและพัฒนาโครงการ เช่นโปรแกรมสำเร็จรูปในการวางแผน ตลอดจนโปรแกรมออกแบบโครงสร้าง (ตัวย่าง: GIS, AutoCAD, SAP2000 และ ETABS เป็นต้น)
4. มีทักษะในการวิเคราะห์ปัญหานำไปสู่การแก้ปัญหา หรือความท้าทายใหม่ ๆ ทางวิศวกรรมโยธาด้วยการศึกษาวางแผน ออกแบบ ก่อสร้าง
5. มีทักษะในการติดต่อสื่อสาร และการนำเสนอ ทั้งภาษาไทยและภาษาต่างประเทศ

**วัตถุประสงค์ของหลักสูตร**

1. การจัดการศึกษา ให้บัณฑิตเป็นวิศวกรโยธาที่มีความเชี่ยวชาญ มีประสบการณ์การออกแบบที่ครอบคลุมในทางวิชาชีพ เพื่อพัฒนาหาผลลัพธ์ของปัญหาร่วมสมัยได้ ทางวิศวกรรมโครงสร้าง วิศวกรรมธรณีเทคนิค วิศวกรรมแหล่งน้ำ วิศวกรรมขนส่ง และวิศวกรรมการบริหารงานก่อสร้าง
2. จัดการศึกษาให้บัณฑิตเป็นวิศวกรโยธาที่มีความก้าวหน้าเติบโตอย่างมืออาชีพ บนเส้นทางอาชีพทางวิศวกรรมโยธา สามารถใช้ประโยชน์เทคโนโลยีและทรัพยากรที่เหมาะสม ใช้เครื่องมือทางวิศวกรรมและเทคโนโลยีสารสนเทศที่ทันสมัย
3. จัดการศึกษาให้บัณฑิตเป็นวิศวกรโยธาที่ทำงานตอบสนองความต้องการของวงการวิชาชีพ สังคม และความยั่งยืน มีความรับผิดชอบต่อการตัดสินใจและการปกป้องสังคม

**ผลลัพธ์การเรียนรู้ของหลักสูตร**

1. สามารถระบุประเด็นปัญหา หาแนวทางแก้ปัญหาทางวิศวกรรมโยธาที่ซับซ้อนได้ โดยประยุกต์หลักการทางด้านวิศวกรรมศาสตร์ วิทยาศาสตร์ และ คณิตศาสตร์
2. สามารถประยุกต์ใช้การออกแบบทางวิศวกรรมโยธา เพื่อหาผลลัพธ์ที่ตรงกับความต้องการของผู้ใช้ โดยคำนึงถึง การสาธารณสุข ความปลอดภัย สวัสดิภาพของประชาชน ปัจจัยที่เกี่ยวข้องด้านประชาคมโลก วัฒนธรรม เศรษฐกิจ-สังคม และสิ่งแวดล้อม
3. สามารถติดต่อสื่อสารในงานวิศวกรรม ได้อย่างมีประสิทธิผลกับผู้รับที่หลากหลาย ทั้งภาษาไทย และภาษาต่างประเทศ ด้วยวาจา การเขียนรายงาน การเสนอผลงาน แบบทางวิศวกรรม
4. มีความเข้าใจความรับผิดชอบของวิศวกรตามกรอบมาตรฐานการปฏิบัติวิชาชีพและจรรยาบรรณแห่งวิชาชีพวิศวกรรมโยธา มีวิจารณญาณ การพิจารณาตัดสินใจ ที่ต้องคำนึงถึงผลกระทบต่อ โลกเศรษฐกิจ-สังคม และ สิ่งแวดล้อม
5. สามารถทำงานร่วมกับเป็นทีมงาน อย่างมีประสิทธิผล ฐานะสมาชิกในทีม มีความเป็นผู้นำ สร้างการมีส่วนร่วมและบรรยากาศการทำงานร่วมกัน กำหนดเป้าหมาย แผนงาน จนทำให้งานสำเร็จ
6. สามารถพัฒนาและดำเนินการทดสอบ ทดลองที่เหมาะสม วิเคราะห์และแปลผลข้อมูล โดยใช้วิจารณญาณทางวิศวกรรมโยธา เพื่อสรุปผลการทดลอง
7. สามารถแสวงหาและประยุกต์ใช้ความรู้ใหม่ ตามต้องการได้ ด้วยการใช้กลยุทธ์การเรียนรู้ที่เหมาะสม

**เส้นทางอาชีพของบัณฑิต**

บัณฑิตที่จบการศึกษาจากหลักสูตรวิศวกรรมศาสตรบัณฑิต สาขาวิชาวิศวกรรมโยธา มหาวิทยาลัยเทคโนโลยีสุรนารี สามารถประยุกต์ใช้ความรู้และทักษะในวิชาชีพ ทำงานให้กับองค์กรภาครัฐและภาคเอกชน โดยกลุ่มงานของวิศวกรโยธา แบ่งได้เป็น 3 กลุ่มหลักๆคือ

1. กลุ่มงานราชการ เช่น กรมทางหลวง กรมทางหลวงชนบท กรมชลประทาน หรือหน่วยงานราชการอื่น ๆ ที่จำเป็นต้องมีตำแหน่งวิศวกรโยธาบรรจุเป็นข้าราชการ
2. กลุ่มงานด้านวิศวกรที่ปรึกษา (Consultant)
3. กลุ่มงานด้านวิศวกรของบริษัทผู้รับเหมาก่อสร้าง (Contractor)

ความสัมพันธ์กันของทั้ง 3 กลุ่มงานนี้ที่ทำให้งานก่อสร้างต่าง ๆ ประสบความสำเร็จได้

**กลุ่มงานราชการ ในฐานะผู้ว่าจ้างหรือเจ้าของงาน (Employer or Owner)**

สอบบรรจุเป็นข้าราชการ ประจำหน่วยงานต่าง ๆ เช่น กรมทางหลวง กรมทางหลวงชนบท การทางพิเศษ กรมชลประทาน การรถไฟแห่งประเทศไทย (รฟท.) การประปานครหลวง (กปน) การประปาภูมิภาค (กปภ) การไฟฟ้าฝ่ายผลิตแห่งประเทศไทย (กฟผ.) และหลาย ๆ หน่วยงานที่หลายๆคนแทบจะไม่คิดว่าจะมีการรับสอบบรรจุเป็นข้าราชการหรือพนักงานสัญญาจ้าง เช่น โรงพยาบาล ธนาคาร สตง ปปช รวมไปถึงการเป็นอาจารย์สอนในมหาวิทยาลัยต่าง ๆ ในประเทศหรือแม้แต่ในต่างประเทศ

เจ้าหน้าที่รัฐของหน่วยงานนั้น ๆ จะทำหน้าที่เป็นได้ทั้งผู้ว่าจ้าง หรือเป็นผู้ควบคุมงานก่อสร้างของผู้รับเหมาเอง เช่น กรมทางหลวง ในกรณีที่เป็นเงินงบประมาณ เป็นต้น หรือจ้างบริษัทที่ปรึกษาเป็นตัวแทนผู้ว่าจ้างในการออกแบบ เตรียมโครงการ จนถึงควบคุมการก่อสร้างของผู้รับเหมาจนจบโครงการ เช่น กรมทางหลวงชนบท รฟท. กรมทางหลวง ในกรณีที่เป็นโครงการร่วมมือกับหน่วยงานต่างประเทศ เช่น ADB, World Bank เป็นต้น

**กลุ่มงานด้านวิศวกรที่ปรึกษา (Consultant)**

Consultant หรือ วิศวกรที่ปรึกษา คือหน่วยงานหรือองค์กรที่ทำหน้าที่บริหารงาน ควบคุมงานก่อสร้างของโครงการให้แล้วเสร็จตามสัญญา มีคุณภาพและอยู่ในงบประมาณของโครงการ (Time-Quality-Money)

- การบริหารโครงการก่อสร้างก่อนการก่อสร้าง (TM) ประกอบด้วยขั้นตอน (1) งานออกแบบ ตรวจสอบแบบก่อสร้างและรายการประกอบแบบ (2) จัดทำเอกสารประกวดราคา (3) ชี้แจงแบบและสถานที่ (4) ชี้แจงเงื่อนไขในการประกวดราคา (5) วิเคราะห์และเปรียบเทียบราคา (6) ตรวจสอบคุณสมบัติของผู้ประกวดราคาที่ผ่านการคัดเลือก (7) ต่อรองราคาที่เหมาะสม (8) ตรวจสอบเอกสารประกอบ และสัญญาจ้างก่อสร้าง ในส่วนงานนี้ส่วนใหญ่ จะเป็นงานออกแบบและจัดเตรียมเอกสารสำหรับการก่อสร้างโครงการ ซึ่งเป็นงานนั่งในสำนักงานเป็นส่วนใหญ่

- การบริหารโครงการก่อสร้างระหว่างการก่อสร้าง ประกอบด้วยขั้นตอน (1) ช่วงเตรียมการก่อสร้าง เตรียมการเรื่องเอกสารและแบบสำหรับการก่อสร้างต่าง ๆ (2) ช่วงระหว่างดำเนินการก่อสร้าง เป็นการบริหารและควบคุมการก่อสร้างให้ได้ตามเวลา คุณภาพและงบประมาณของโครงการ (Time-Quality-Money) (3) ช่วงการส่งมอบงานและดำเนินการหลังการก่อสร้าง เป็นการดูแล ตรวจสอบ แก้ไขและบำรุงรักษาในช่วงค้ำประกันผลงานหลังจากการส่งมอบงาน (TOC)

**กลุ่มงานด้านวิศวกรบริษัทผู้รับเหมา (Contractor)**

เป็นวิศวกรของบริษัทผู้รับเหมา ประกอบด้วยงานก่อสร้างหลัก ๆ คือ งานก่อสร้างอาคาร งานก่อสร้างระบบสาธารณูปโภค เช่น ถนน สะพาน ระบบระบายน้ำ ชลประทาน เขื่อน ทางด่วน และอื่น ๆ ซึ่งก็จะแบ่งแยกงานเป็นอีก 2 ส่วนคือ (1) งานเอกสารในสำนักงาน เช่น Office Engineer, QS Engineer, Planning Engineer, QA/CA Engineer, Design Engineer (2) งานควบคุมงานในสนาม เช่น Project Manager, Project Engineer, Civil Engineer, Geotechnical Engineer, Structure/Bridge Engineer, Material Engineer, Survey Engineer, Drainage Engineer, Railway Engineer, Site Engineer

**ความสัมพันธ์ 3 กลุ่มในงานก่อสร้าง**

หน้าที่ความรับผิดชอบต่าง ๆ ในโครงการก่อสร้าง แยกเป็น 3 ฝ่าย

- หน่วยราชการหรือเจ้าของโครงการ เป็นผู้ว่าจ้างที่ทำหน้าที่ควบคุมงานก่อสร้างเองหรือมอบอำนาจหน้าที่ให้ที่ปรึกษาดำเนินการแทน

- บริษัทที่ปรึกษา เป็นตัวแทนผู้ว่าจ้างในการดำเนินการบริหารโครงการ ให้แล้วเสร็จตามเวลา คุณภาพ และงบประมาณตามสัญญา โดยจะต้องรายงานผู้ว่าจ้างเป็นระยะ ๆ ตามเงื่อนไขของสัญญา

- บริษัทผู้รับเหมา เป็นผู้รับจ้างในการก่อสร้างให้แล้วเสร็จตามเวลา คุณภาพ และงบประมาณตามสัญญา โดยจะต้องรายงานที่ปรึกษาเป็นระยะ ๆ ตามเงื่อนไขของสัญญา

**หลักสูตร**

**โครงสร้างหลักสูตร (หลักสูตรปรับปรุงปี 2562)**

หลักสูตรแบ่งออกเป็น 2 รูปแบบ คือ

1) วิชาเอกวิศวกรรมโยธา

2) วิชาเอกวิศวกรรมโยธาและวิชาโทความเป็นผู้ประกอบการ

**หลักสูตรรูปแบบที่ 1** วิชาเอกวิศวกรรมโยธา

จำนวนหน่วยกิตรวมตลอดหลักสูตร ไม่น้อยกว่า 193 หน่วยกิต

โครงสร้างหลักสูตร

(1) หมวดวิชาศึกษาทั่วไป 38 หน่วยกิต

- กลุ่มวิชาแกนศึกษาทั่วไป 15 หน่วยกิต

- กลุ่มภาษา 15 หน่วยกิต

- กลุ่มวิชาศึกษาทั่วไปแบบเลือก 8 หน่วยกิต

(2) หมวดวิชาเฉพาะ 138 หน่วยกิต

- กลุ่มวิชาพื้นฐานทางวิทยาศาสตร์และคณิตศาสตร์ 30 หน่วยกิต

- กลุ่มวิชาพื้นฐานทางวิศวกรรมศาสตร์ 40 หน่วยกิต

- กลุ่มวิชาชีพบังคับทางวิศวกรรมศาสตร์ 56 หน่วยกิต

- กลุ่มวิชาเลือกบังคับทางวิศวกรรมศาสตร์ 12 หน่วยกิต

(3) หมวดวิชาสหกิจศึกษา 9 หน่วยกิต

(4) หมวดวิชาเลือกเสรี 8 หน่วยกิต

**หลักสูตรรูปแบบที่ 2 วิชาเอกวิศวกรรมโยธาและวิชาโทความเป็นผู้ประกอบการ**

จำนวนหน่วยกิตรวมตลอดหลักสูตร ไม่น้อยกว่า 193 หน่วยกิต

หลักสูตรวิชาโทผู้ประกอบการ ประกอบด้วย กลุ่มวิชาบังคับจำนวน 8 หน่วยกิต กลุ่มวิชาเลือก ไม่น้อยกว่า จำนวน 4 หน่วยกิต และ กลุ่มวิชาประสบการณ์ภาคปฏิบัติ จำนวน 9 หน่วยกิต รวมหน่วยกิต ตลอดหลักสูตรผู้ประกอบการ 12 หน่วยกิต ซึ่งนำไปทดแทน กลุ่มวิชาเลือกบังคับทางวิศวกรรมศาสตร์ 12 หน่วยกิต และ หมวดวิชาสหกิจศึกษา 9 หน่วยกิต ของหลักสูตรรูปแบบที่ 1

**Course Placement for Civil Engineering program (reviewed 2019)**

|  |  |  |  |  |  |  |
| --- | --- | --- | --- | --- | --- | --- |
| **Year** | **First Trimester** | **Cr** | **Second Trimester** | **Cr** | **Third Trimester** | **Cr** |
| **FRESHMAN** | 102111 Fundamental Chemistry I | 4 | 103102 Calculus II | 4 | 103103 Probability and Statistics | 3 |
| 102112 Fundamental Chemistry Laboratory I | 1 | 105101 Physics I | 4 | 103105 Calculus III | 4 |
| 103101 Calculus I | 4 | 105191 Physics Laboratory I | 1 | 105102 Physics II | 4 |
| 202108 Digital Literacy | 2 | 202201 Life Skills | 3 | 105192 Physics Laboratory II | 1 |
| 202109 Use of Application Programs for  Learning  213101 English for Communication I | 1  3 | 213102 English for Communication II  523101 Computer Programming I | 3  2 | 202202 Citizenship and Global Citizens  531101 Engineering Materials I | 3  4 |
| 525101 Engineering Graphics I | 2 |  |  |  |  |
|  |  | **17** | **Total** | **17** | **Total** | **19** |
| **SOPHOMORE** | 202203 Man, Society and Environment | 3 | 213204 English for Specific Purposes | 3 | 203207 Man, Economy and Devel. | 3 |
| 213203 English for Academic Purposes  525206 Engineering Graphics II  530200 Civil Engineering Profession  530201 Engineering Statics | 3  2  1  4 | 530203 Civil Engineering Graphic  530211 Mechanics of Materials I  530231 Hydraulics  530232 Hydraulics Lab. | 2  4  4  1 | 213305 English for Careers  530212 Material Testing  530233 Hydrology  530253 Surveying Camp | 3  2  3  1 |
| 530202 Differential Equations  for Civil Engineers  General Education Elective (1) | 4  2 | 530251 Surveying  530252 Surveying Lab. | 4  1 | 530312 Concrete Technology  530313 Concrete Technology Lab  530314 Theory of Structures | 3  1  4 |
|  |  |  |  |  |  |
|  |  | **19** | **Total** | **19** | **Total** | **20** |
| **JUNIOR** | 530315 Structural Analysis  530318 Timber and Steel Design  530321 Soil Mechanics  530322 Soil Mechanics Lab.  534200 General Geology  General Education Elective (2) | 4  5  4  1  4  2 | 530316 Reinforced Concrete Design I  530351 Transportation Engineering  530352 Highway Material Testing  530442 Construction Engineering  and Management  530495 Pre-cooperative Education  General Education Elective (3) | 4  4  1  4  1  2 | 530496 Cooperative Education I | 8 |
|  | **Total** | **20** | **Total** | **16** | **Total** | **8** |
| **SENIOR** | 530317 Reinforced Concrete Design II  530324 Foundation Engineering  530331 Hydraulic Engineering  530463 Capstone Design Projects  General Education Elective (4) | 4  4  4  4  2 | Technical Elective (1)  Technical Elective (2)  Free Elective (1) | 4  4  4 | Technical Elective (3)  Free Elective (2) | 4  4 |
|  | **Total** | **18** | **Total** | **12** | **Total** | **8** |

**Grand Total 193 Credits**

**อาจารย์ประจำหลักสูตร**

มีคุณวุฒปริญญาเอก 13 คน ปริญญาโท 2 คน

ดำรงตำแหน่งทางวิชาการระดับศาสตราจารย์ 1 คน รองศาสตราจารย์ 4 คน ผู้ช่วยศาสตราจารย์ 6 คน

ได้รับใบอนุญาตวิศวกรรมควบคุมระดับ วุฒิวิศวกร 1 คน ระดับสามัญวิศวกร 2 คน ระดับภาคีวิศวกร 9 คน

อาจารย์ได้รับรองสมรรถนะด้านการสอนตามกรอบมาตรฐานวิชาชีพด้านการสอน (UKPSF) ในระดับ Fellow 2 คน และระดับ Senior Fellow 1 คน

**ผลงานคณาจารย์**

ศ.ดร.สุขสันติ์ หอพิบูลสุข ได้รับรางวัลนักวิจัยดีเด่นแห่งชาติ และ ผศ. ดร.ธีรวัฒน์ สินศิริ ได้รับรางวัลผลงานประดิษฐ์คิดค้น ระดับประกาศเกียรติคุณ ประจำปี 2562 สาขาวิศวกรรมศาสตร์และอุตสาหกรรมวิจัย จากสำนักงานคณะกรรมการวิจัยแห่งชาติ (วช.) ในงานวันนักประดิษฐ์ ประจำปี 2562 ระหว่างวันที่ 2-6 กุมภาพันธ์ 2562

ศ.ดร.สุขสันติ์ หอพิบูลสุข ได้รับการคัดเลือกเป็นนักวิจัยแกนนำและสนับสนุทุนวิจัย ประจำปี 2562 โดย สำนักงานพัฒนาวิทยาศาสตร์และเทคโนโลยีแห่งชาติ (สวทช)

**ผลงานของสาขาวิชาฯ และหลักสูตร**

- สาขาวิชาวิศวกรรมโยธา ได้รับการประเมินคุณภาพผลงานวิจัยเชิงวิชาการ ปี พ.ศ.2560 โดยสำนักงานกองทุนสนับสนุนการวิจัย (สกว) มีผลประเมินระดับดีมาก เป็นอันดับที่ 1 ของประเทศ

- หลักสูตรวิศวกรรมศาสตรบัณฑิต สาขาวิชาวิศวกรรมโยธา ได้รับการรับรองมาตรฐานคุณภาพการศึกษา 3 ปี (2560-2562) จากคณะอนุกรรมการรับรองมาตรฐานคุณภาพการศึกษาวิศวกรรมศาสตร์ (Thailand Accreditation Board for Engineering Education, TABEE) สภาวิศวกร

**เป้าหมายการรับและการสำเร็จการศึกษาของนักศึกษา**

1. รับนักศึกษาไม่เกินกว่าสัดส่วนอาจารย์ต่อนักศึกษา 1 : 20 คนต่อปีการศึกษา
2. มีนักศึกษาจบการศึกษาตามกำหนดภายใน 4 ปี ไม่น้อยกว่าร้อยละ 65
3. อัตราการพ้นสภาพของนักศึกษาต่อรุ่น ไม่เกินร้อยละ 10

**ผลการรับและสำเร็จการศึกษา**

รับนักศึกษารุ่นปีการศึกษา 2553 2554 2555 2556 2557 และ 2558 จำนวน 97 86 100 108 158 และ 178 คน นักศึกษาสำเร็จการศึกษาตามกำหนด 4 ปี ร้อยละ 41 43 43 69 66 และ 65 อัตราการพ้นสภาพของนักศึกษา ร้อยละ 18 9 20 4 4 และ 6 อัตราส่วนจำนวนนักศึกษาต่ออาจารย์ในปีการศึกษา 2558 2559 2560 2561 เท่ากับ 24:1 28:1 35:1 และ 34:1

**เป้าหมายการได้งานทำของบัณฑิต**

1. บัณฑิตได้งานทำ หรือประกอบวิชาชีพอิสระทางวิศวกรรมโยธาภายใน 1 ปี ไม่ต่ำกว่าร้อยละ 90
2. มีรายได้เฉลี่ยสูงกว่าเกณฑ์รายได้เฉลี่ยของบัณฑิตวิศวกรรม

**ผลการได้งานทำ**

บัณฑิตหลักสูตรวิศวกรรมศาสตรบัณฑิต สาขาวิศวกรรมโยธา ที่จบในปีการศึกษา 2557 2558 2559 และ 2560 มีอัตราการได้งานทำร้อยละ 94 97 94 และ 91 ตามลำดับ ได้เงินเดือนเฉลี่ย 18,728 20,356 20,171 และ 21,478 บาท/เดือน ตามลำดับ

**เป้าหมายผลงานของผู้เรียน**

มีผลงานวิชาการ ผลงานสร้างสรรค์ ผลงานสิ่งประดิษฐ์ ที่ได้รับรางวัลไม่น้อยกว่า 1 รางวัลต่อปี

**ผลงานของนักศึกษา**

ปีการศึกษา 2561 นายศักรินทร์ สมพงษ์ นักศึกษาชั้นปีที่ 3 สาขาวิชาวิศวกรรมโยธา ได้รับรางวัลปีบทองด้านเศรษฐกิจพอเพียง ได้รับโล่เกียรติยศและทุนการศึกษาจำนวน 5,000 บาท

**ศิษย์เก่าดีเด่น**

-นายณัฐวุฒิ แก้วดี ศิษย์เก่ารุ่นที่ 1 ได้รับใบอนุญาตประกอบวิชาชีพวิศวกรรม ระดับวุฒิวิศวกร เมื่อเดือน พฤศจิกายน 2560

-รศ.ดร.ศักดิรัตน์ แก้วอุ่นเรือน ศิษย์เก่ารุ่นที่ 3 ทำงานในตำแหน่ง Senior Lecturer ที่ University of Birmingham ประเทศอังกฤษ ในปี 2557

-นายเป็นหนึ่ง เครือชาลี ศิษย์เก่ารุ่นที่ 18 ได้รับวุฒิบัตรจากสภาวิศวกร จากการได้คะแนนทดสอบความรู้ผู้ขอรับใบอนุญาตระดับภาคี สูงสุด ประจำเดือนมิถุนายน 2560

-นายอัฐพล จันชม ได้รับรางวัลในงาน Pruksa day 2017

-นายนายจักรกฤษณ์ ฤทธิ์สว่าง ศิษย์เก่ารุ่นที่ 18 ได้รับรางวัล The best of RITTA จาก บริษัท ฤทธา จำกัด ในงาน ฤทธาเกมส์ 2018